Diari Oficial de la Generalitat Valenciana


Sumari del DOGV 6378, del 18-10-2010 (2010/11050)

RESOLUCIÓ de 8 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat, a través de la Conselleria d'Economia, Hisenda i Ocupació, i el Consell de Cambres de Comerç, Indústria i Navegació de la Comunitat Valenciana, per al desenvolupament del Programa Operatiu FEDER de la Comunitat Valenciana 2007-2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6378

Data del DOGV
:   18-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11116


Data del document
:   08-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 8 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat, a través de la Conselleria d'Economia, Hisenda i Ocupació, i el Consell de Cambres de Comerç, Indústria i Navegació de la Comunitat Valenciana, per al desenvolupament del Programa Operatiu FEDER de la Comunitat Valenciana 2007-2013. [2010/11229]  
La Generalitat, a través de la Conselleria d'Economia, Hisenda i Ocupació, i el Consell de Cambres de Comerç, Indústria i Navegació de la Comunitat Valenciana han subscrit, després de la tramitació prèvia reglamentària, el 7 de setembre de 2010, un conveni marc de col·laboració per al desenvolupament del Programa Operatiu FEDER de la Comunitat Valenciana 2007-2013.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1365/2010, i que figura com a annex d'esta resolució.  
València, 8 d'octubre de 2010.- La directora general del Secretariat del Consell: M.ª Teresa Lleó Alonso.  
Conveni marc de col·laboració entre la Generalitat, a través de la Conselleria d'Economia, Hisenda i Ocupació i el Consell de Cambres de Comerç, Indústria i Navegació de la Comunitat Valenciana, per al desenvolupament del Programa Operatiu FEDER de la Comunitat Valenciana 2007-2013  
València, 7 de setembre de 2010  
Reunits  
D'una part, Gerardo Camps Devesa, vicepresident segon del Consell i conseller d'Economia, Hisenda i Ocupació, nomenat pel Decret 5/2003, de 20 de juny, del president de la Generalitat, que es troba autoritzat per a la firma d'este conveni per acord del Consell de la Generalitat de data 23 de juliol de 2010.  
I d'una altra, el president del Consell de Cambres de Comerç, Indústria i Navegació de la Comunitat Valenciana, José Vicente Morata Estragues, en el seu nom i representació, expressament facultat per acord del Ple Constitutiu realitzat el 26 de juny de 2010.  
Les parts, en la representació que tenen, es reconeixen mútua capacitat legal per a convindre i obligar-se en els termes del present conveni,  
Manifesten  
I. La Conselleria d'Economia, Hisenda i Ocupació, tal com disposa el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, és el departament responsable del Consell en les matèries d'economia, hisenda, de foment de l'ocupació i l'economia social, formació professional i intermediació entre l'oferta i la demanda laboral, i de coordinació dels grans projectes.  
II. La Conselleria d'Economia, Hisenda i Ocupació es troba compromesa en la labor de millora continuada de la competitivitat de les empreses de la Comunitat Valenciana, especialment en les pimes, micropimes i empresaris autònoms, com a forma de contribuir a l'elevació del nivell de vida i benestar dels ciutadans.  
III. El Consell de Cambres de Comerç, Indústria i Navegació de la Comunitat Valenciana (en endavant, el Consell de Cambres), es constituïx formalment pel Decret 81/1996, de 26 d'abril, del Consell de la Generalitat Valenciana, en tant que òrgan consultiu i de col·laboració amb la Generalitat Valenciana. Posteriorment, la Llei de Cambres de Comerç, Indústria i Navegació, aprovada per les Corts Valencianes el 4 de desembre de 1997, ratifica el reconeixement del Consell i regula el seu funcionament. El Decret 158/2001, de 15 d'octubre, aprova el Reglament de les Cambres i del Consell de Cambres de la Comunitat Valenciana.  
IV. El Consell de Cambres, a més de coordinar les actuacions de les cambres, té com a missió articular les polítiques de la Generalitat Valenciana cap a les empreses, així com dinamitzar l'economia i el teixit empresarial. Per a això, el Consell de Cambres duu a terme diferents activitats d'informació, divulgació, formació, promoció, etc., especialment en els aspectes més innovadors de l'activitat empresarial i que poden generar més valor afegit als servicis i productes de les empreses de la Comunitat Valenciana.  
V. Des de l'any 2006, la Conselleria d'Economia, Hisenda i Ocupació i el Consell de Cambres treballen conjuntament en el disseny de ferramentes que permeten una millora del capital organitzatiu i de la innovació empresarial de la Comunitat Valenciana.  
VI. Fruit d'eixe treball cooperatiu, el Consell de Cambres va presentar tota una sèrie de propostes de projectes i línies d'acció a l'equip redactor del Programa Operatiu FEDER de la Comunitat Valenciana 2007-2013 (en endavant PO FEDER CV 2007-2013) que, coordinat per la Direcció General d'Economia de la Conselleria d'Economia, Hisenda i Ocupació, va presentar el programa definitiu que finalment va ser aprovat per la Comissió Europea el 29 de novembre de 2007 C(2007) 5929, i que ha sigut modificat per la decisió de la Comissió C(2009)10527 de data 16 de desembre de 2009.  
VII. Concretament, les propostes del Consell de Cambres que van ser incloses en el Programa Operatiu, s'han circumscrit a l'Eix 2: Desenvolupament i innovació empresarial, dins del Tema Prioritari 09: altres accions que es destinen a l'estímul de la innovació i l'esperit de l'empresa en les menudes empreses.  
VIII. Estes propostes, estructurades davall l'epígraf: Accions innovadores del Consell de Cambres, es concentren en les mesures següents: Programa Antenes Camerals, Programa Punt d'Innovació Cameral, Programa de Difusió de Línies de Finançament de la Innovació, Programa d'Impuls a la Competivitat dels Servicis.  
IX. Durant el període d'execució del PO FEDER CV 2007-2013, el Consell de Cambres té com a missió principal el desenvolupament de tots els programes esmentats en el punt anterior a través de l'execució de projectes per part de tota la xarxa de Cambres de Comerç de la Comunitat Valenciana.  
A partir de les consideracions anteriors, ambdues entitats constaten la importància i l'interés que revist el desenvolupament de les accions innovadores del Consell de Cambres de Comerç a la Comunitat Valenciana com un instrument clau per a fomentar el desenvolupament i la competitivitat empresarial, per la qual cosa acorden subscriure el present conveni de col·laboració, d'acord amb les següents  
Clàusules  
Primera. Objecte  
El present conveni marc té com a objecte la col·laboració entre la Conselleria d'Economia, Hisenda i Ocupació i el Consell de Cambres per a la implantació de les accions innovadores que el Consell de Cambres ha de dur a terme en el marc del PO FEDER CV 2007-2013.  
Segona. Línies d'actuació i gestió del programa  
El programa preveu els tipus d'actuacions següents d'acord amb els criteris de selecció d'operacions següents.  
El Programa Punt d'Innovació cameral: té com a objectiu fonamental la promoció de la innovació i acostar la innovació a les empreses, tindrà com a principals beneficiaris les pimes.  
El programa es concreta en les tipologies d'actuacions següents:  
1) Implantació d'oficines de promoció de la innovació, en les seus de les cinc cambres de comerç de la Comunitat Valenciana i en les seues delegacions.  
2) Suport al desenvolupament de projectes innovadors per part de pimes.  
3) Suport a la difusió de bones pràctiques i projectes innovadors que vagen en benefici de les pimes.  
4) Concedir ajudes directes a les empreses amb l'objectiu de reforçar la innovació empresarial i millorar la competitivitat dels nostres sectors econòmics.  
Per a la posada en marxa d'estes actuacions, es crea el servici de suport a la innovació de les cambres de comerç de la Comunitat Valenciana amb els objectius i línies bàsiques d'activitat següents:  
Objectius:  
- Dotar de coneixements les empreses en matèria de gestió de la innovació i facilitar el seu accés a coneixements tecnològics.  
- Posar a disposició de les empreses ferramentes que les ajuden en el procés d'innovació i d'un punt d'informació i tramitació que servisca de suport a les iniciatives innovadores.  
- Formació i acompanyament en el procés de creació i llançament de projectes d'innovació, així com en la creació d'una cultura de la innovació en l'empresa.  
- Promoure la creació i consolidació d'empreses de servicis de suport a la innovació.  
- Actuar com a interfície entre les empreses, la universitat, els instituts i centres tecnològics i els inversors.  
Línies bàsiques d'activitat:  
a) Informació general i específica sobre:  
- Com gestionar projectes d'innovació  
- Com elaborar plans estratègics d'innovació  
- Com protegir la propietat industrial i intel·lectual  
- Com gestionar equips de treball tendents a la innovació  
- Com promoure una cultura de la innovació, etc.  
- Com acollir-se a subvencions, deduccions fiscals ...  
- Com accedir a línies de finançament preferent per a projectes d'innovació (capital risc, préstecs específics, Business Angels, etc.)  
- Com certificar un programa d'innovació  
- Com deduir-se fiscalment accions d'innovació  
Potenciar este punt d'informació amb la posada en marxa d'un servicis de cerca que faciliten a les empreses i emprenedors l'accés al màxim d'informació sobre I+D+i i directoris i bases de dades relacionades.  
Elaboració de diferents ferramentes de gestió que servisquen de suport a les pimes en el camí de la innovació, com: «Autodiagnòstic assistit d'innovació», «Com pot elaborar una pime un pla d'innovació».  
b) Tramitació  
Posada a disposició de les empreses d'una finestreta d'entrada a tots els servicis i programes de suport al desenvolupament i la innovació empresarial, gestionats per les cambres, que pot oferir altres tràmits en matèria d'innovació.  
c) Dinamització del teixit empresarial valencià cap a la innovació  
Realització d'accions de promoció i difusió de la innovació (circulars, jornades, seminaris, desdejunis, cursos, tallers, etc.), en les cambres de comerç, en les seues antenes i delegacions, i en col·laboració amb tots aquells agents que permeten ampliar l'àmbit d'empreses que reben estes comunicacions.   
Es realitzaran trobades de treball entre empresaris i emprenedors amb investigadors, amb l'objectiu de desenvolupar projectes innovadors i empreses de base tecnològica.  
Difusió de bones pràctiques: comunicació de casos d'èxit i de línies i àmbits de treball innovadors.   
d) Assistència tècnica tutoritzada  
Prestació d'assessorament i assistència tècnica amb una metodologia adaptada a la necessitat de les empreses i emprenedors que les ajude en la millor elaboració i concreció del seu pla o projecte d'innovació.  
El Programa de Difusió de Línies de Finançament de la Innovació, el principal objectiu del qual és estimular i fomentar l'accés de les pimes valencianes a les diferents línies de finançament per a innovació disponibles a la Comunitat Valenciana.  
El programa, que tindrà com a principals beneficiaris les pimes, recull les tipologies d'activitats següents:  
1) Difusió entre les pimes de les oportunitats i diferents línies de finançament per a posar en marxa un projecte o plans d'innovació.  
2) Organització de trobades, seminaris, jornades i panells empresarials on es difonguen i es promocionen les diferents línies de finançament.  
3) Creació de tallers i trobades empresarials per a posar en contacte emprenedors i empreses innovadores i potencials inversors.  
4) Difusió de les bones pràctiques d'empreses innovadores, en este àmbit.  
5) Creació d'una biblioteca virtual sobre finançament de la innovació (espai web específic sobre «finançament de la innovació»).  
6) Altres activitats relacionades amb la millora de la gestió econòmica i financera de les pimes de la Comunitat Valenciana.  
El Programa Antenes Camerals especialitzades en transferència tecnològica que té com a objectiu fomentar la transferència tecnològica, i acostar els resultats de la investigació a les empreses, estenent ponts entre el món universitari i el món empresarial.  
El programa es concretarà en les tipologies d'actuacions següents:  
1) Creació d'unitats de transferència tecnològica en: universitats, parcs científics i tecnològics així com en els grans centres d'investigació.  
2) Accions de difusió de les distintes antenes i dels seus servicis.  
3) Realització de publicacions especialitzades i elaboració d'indicadors de cooperació universitat - empresa.  
4) Organització de trobades entre investigadors i empresaris i emprenedors.  
El Programa Impuls a la Competitivitat dels Servicis té com a objectiu principal promoure la innovació i el coneixement del sector terciari (servicis, turisme i comerç).   
El programa, que té com a principals beneficiaris les pimes, recull les tipologies d'activitats següents:  
1) Creació d'una xarxa associada d'agents i punts de dinamització de la innovació en els servicis.  
2) Elaboració de plans locals d'impuls per a la competitivitat en els servicis.  
3) Suport al desenvolupament i consolidació de gerències de centres urbans en la Comunitat Valenciana.  
4) Oferir ajudes directes a les pimes per a promoure la innovació.  
Tercera. Requisits de les operacions  
Les accions que es duguen a terme en el marc del present conveni, hauran de reunir els requisits següents:  
- Que siguen tècnicament, econòmicament i financerament factibles.   
- Que les seues entitats executants siguen les cinc cambres de comerç de la Comunitat Valenciana i el seu Consell Regional.  
- Que siguen projectes integrals, i que no necessiten fases o adaptacions ulteriors i complir des del primer moment amb els objectius pactats.  
- Que s'adeqüen a la grandària de les pimes, i per tant a les seues necessitats.  
Tots els projectes a finançar, que s'executen dins de cada programa tindran en compte els aspectes següents:  
- Grau de definició dels projectes.  
- Nombre de pimes involucrades.  
- El grau d'innovació del projecte en la pimes, obviant-se les pràctiques habituals i procurant-se una verdadera innovació en el camp de les pimes.   
- La participació en la seua execució d'altres agents especialitzats en el territori de la Comunitat Valenciana.  
- Recursos humans, experiència i infraestructures posades a disposició dels projectes per part de les cinc cambres de comerç de la Comunitat Valenciana i el seu Consell Regional.  
- Ús de tecnologies i metodologies avalades pel seu desenvolupament en el marc de projectes semblants.  
- El grau de cofinançament de l'entitat/institució d'acollida.  
- Capacitat per a involucrar tots els agents, creant consorcis públics - privats per a la creació de noves infraestructures i xarxes.  
Els reglaments 1083/2006 del Consell, el Reglament 1080/2006 del Parlament Europeu, i el Reglament 1828/2006 de la Comissió que els desplega, són les normes de referència obligada, així com les seues modificacions i una altra normativa de desplegament. A efectes del seu cofinançament per part de FEDER, la selecció dels projectes haurà de garantir el compliment dels criteris aprovats pel Comité de Seguiment del PO FEDER CV 2007 - 2013.  
Quarta. Desenvolupament anual del conveni  
Anualment es procedirà, per mitjà de la subscripció de l'addenda corresponent al present conveni marc, a establir els termes concrets de la col·laboració per al període anual de què es tracte, determinant entre altres aspectes, el nombre màxim de beneficiaris i la distribució per demarcació de cada una de les cambres de comerç, l'import de l'aportació econòmica de la Conselleria d'Economia, Hisenda i Ocupació en concepte d'ajuda del FEDER que correspondria a la despesa que realitze el Consell de Cambres, així com qualsevol altre que s'estime rellevant, sempre que es realitze dins del que establix el present conveni marc de col·laboració.  
Cinquena. Fonts de finançament  
El Consell de Cambres rebrà de la Conselleria d'Economia, Hisenda i Ocupació, el 70% de la Despesa Pública Elegible declarada i presentada com a certificació del PO FEDER 2007-2013. Este import constituïx el cofinançament FEDER al 70% de la Despesa Pública Elegible de l'eix 2, tema prioritari 09 del PO mencionat.   
Sisena. Obligacions del Consell de Cambres de la Comunitat Valenciana  
El Consell de Cambres en col·laboració amb les cambres de comerç de cada demarcació, s'encarregarà, entre altres, de les actuacions següents:  
- Promoció i difusió dels programes.  
- Gestió de la dinàmica de convocatòries i selecció de projectes.  
- Control i seguiment de l'execució dels programes.  
- Justificació de totes les accions dutes a terme en el marc dels programes.  
El Consell de Cambres informarà puntualment sobre la realització de les activitats i facilitarà tots els informes que li sol·licite la Conselleria d'Economia, Hisenda i Ocupació. S'haurà de garantir el compliment de la normativa autonòmica, nacional i comunitària aplicable, en particular, sobre la subvencionabilitat de les despeses, la contractació pública, les ajudes estatals (incloses les normes sobre acumulació d'ajudes), la protecció del medi ambient i la igualtat d'oportunitats. Estos aspectes vénen arreplegats en la normativa següent:  
- Ordre EHA/524/2008, per la qual s'aproven les normes sobre despeses subvencionables pels Programes Operatius del Fons Europeu de Desenvolupament Regional i del Fons de Cohesió per al regne d'Espanya en el període de programació 2007 - 2013.  
- La tramitació i adjudicació dels contractes necessaris per a l'execució de les actuacions, es duran a terme d'acord amb la normativa sobre mercats públics que estiga vigent en el moment de la seua formalització, actualment la Llei 30/2007, de Contractes del Sector Públic, i la Llei 31/2007, sobre procediments de contractació en els sectors de l'aigua, energia, els transports i els servicis postals, i les seues normes de desplegament.  
- En compliment de la normativa sobre la política comunitària de la competència, caldrà ajustar-se al que disposa el Tractat de Funcionament de la UE (art. 107 a 109), el Reglament (CE) núm. 1628/2006 de la Comissió, el Reglament (CE) núm. 1998/2006, el Reglament (CE) 800/2008 de la Comissió, la Llei 38/2003, General de Subvencions, i el Reial Decret 887/2006, així com els decrets 20/1993, del Govern Valencià, i el decret del Consell 147/2007. Les ajudes a empreses concedides pel Consell de Cambres i per les Cambres de Comerç, Indústria i Navegació de la Comunitat Valenciana, en el marc d'este conveni, hauran de complir els requisits de les ajudes de mínimis, arreplegades en el Reglament (CE) 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de mínimis.  
- En compliment de la normativa de protecció del medi ambient, caldrà ajustar-se al que disposa la Llei 6/2001, sobre Avaluació d'Impacte Ambiental, Llei 16/2002, de Prevenció i Control Integrats de la Contaminació, Llei 9/2006, d'avaluació dels efectes de determinats plans i programes en el medi ambient, Llei 26/2007, de Responsabilitat Mediambiental, Llei 42/200, de Patrimoni Natural i Biodiversitat, Reial Decret 509/2007, pel qual s'aprova el reglament per al desplegament i execució de la Llei 16/2002, i el Reial Decret Legislatiu 1/2008, pel qual s'aprova el Text Refós de la Llei d'Avaluació d'Impacte Ambiental de projectes, i les lleis de la Generalitat Valenciana 2/1986, d'Impacte Ambiental, Llei 11/1994 d'Espais Naturals Protegits de la Comunitat Valenciana, i la Llei 10/2000, de Residus, així com la normativa de desplegament de les lleis mencionades.  
- Pel que fa a la igualtat d'oportunitats, caldrà ajustar-se al que disposa l'article 16 del Reglament (CE) 1083/2006, la Llei Orgànica 3/2007 per a la Igualtat Efectiva de Dones i Hòmens, i la Llei 9/2003, de la Generalitat, per a la Igualtat entre Dones i Hòmens.  
- El compliment de la normativa d'aplicació en matèria de publicitat i difusió que establix el Reglament 1828/2006, així com el Pla de Comunicació aprovat per als Programes Operatius FEDER-FSE 2007-2013 de la Comunitat Valenciana, així com l'acceptació pel Consell de Cambres de la publicació de les dades relatives a la llista de beneficiaris, els noms de les operacions i la quantitat de fons públics assignada a les operacions, segons s'exigix en l'article 7.2. D del Reglament 1828/2006.  
- Es garantirà el compliment de l'article 57 del Reglament 1083/2006, referent a la invariabilitat de les operacions.  
- Es complirà l'article 31.3 de la Llei 38/2003, General de Subvencions, guardant la deguda prova d'auditoria.  
Setena. Obligacions del Consell de Cambres en la justificació de despeses del P.O CV FEDER 2007-2013  
El Consell presentarà a la Conselleria d'Economia, Hisenda i Ocupació declaracions de despeses periòdiques, en les dates establides en la clàusula novena del present conveni, i en aquelles que es puguen establir en les addendes anuals.   
Estes declaracions inclouran despeses que hauran de correspondre a costos reals d'execució, el desglossament i justificació de les quals hauran de donar suport a l'import de la declaració i que s'ajustaran a les disposicions de l'article 13 del Reglament 1828/2006.  
Esta despesa es correspondrà amb la despesa efectivament realitzada i pagada pel beneficiari últim de l'ajuda.  
El Consell de Cambres facilitarà la documentació i informació que es requerisca per a la gestió i seguiment de les actuacions seguint el que disposa la Descripció de Sistemes de Gestió i Control del P.O de la Comunitat Valenciana 2007-2013. La informació a incloure en les declaracions de despeses s'adaptarà als formats i continguts exigits per la Direcció General d'Economia en compliment de la normativa dels Fons FEDER. Açò implica la tramesa junt amb els llistats de documentació comptable, d'una sèrie de llistats de comprovació (check-lists) subscrits pel Consell de Cambres, els quals facilitaran dades de cada una de les operacions que es declaren, a fi de complir a les exigències de l'article 13 del Reglament 1828/2006 sobre la verificació de despeses.  
Els convenis que al seu torn subscriga el Consell de Cambres per a l'execució de les actuacions previstes en el PO CV 2007-2013, arreplegaran les mateixes exigències que el present conveni quant al compliment de la normativa comunitària i nacional en tot allò referent a elegibilitat de despeses, contractació pública, concessió d'ajudes, medi ambient i igualtat d'oportunitats, establint els oportuns mecanismes de control per a garantir-ne el compliment.   
Per a disposar d'una pista d'auditoria apropiada, el Consell es compromet a garantir la disponibilitat i accessibilitat a tots els documents justificatius sobre la despesa que puguen ser requerits en els diferents controls i auditories dins del marc del PO CV FEDER, a més d'assegurar el manteniment i la custòdia d'estos documents segons allò exigit en la normativa vigent article 90 del Reglament (CE) 1083/2006 del Consell.  
Les factures presentades com a justificants de despesa durant les verificacions i controls, hauran d'incloure un text segellat en el qual s'indique el percentatge d'imputació d'estes que correspon al cofinançament del FEDER en el marc del PO FEDER CV 2007 - 2013, a fi de garantir que no hi ha doble finançament.  
Al seu torn el Consell de Cambres es responsabilitza de les conseqüències dels resultats de les diferents verificacions i controls incloent-hi possibles correccions o devolucions al llarg de la vida del programa.  
Vuitena. Obligacions de la Conselleria d'Economia, Hisenda i Ocupació  
La Conselleria d'Economia, Hisenda i Ocupació, assumirà com a límit la quantitat prevista anualment en els pressupostos de la Generalitat.  
Anualment, i a fi d'assegurar l'existència de línia de crèdit adequada i suficient, la Conselleria d'Economia, Hisenda i Ocupació dotarà en els seus pressupostos la línia nominativa corresponent.  
Novena. Forma de pagament i justificació de despeses del Consell davant de la Conselleria d'Economia, Hisenda i Ocupació  
Amb posterioritat a la firma d'este conveni i amb caràcter anual, la Conselleria d'Economia, Hisenda i Ocupació transferirà al Consell de Cambres el 40% de l'ajuda FEDER establida per a l'anualitat corresponent arreplegada en les respectives addendes anuals al present conveni. Este pagament s'efectuarà amb presentació prèvia de l'aval bancari oportú per un import del pagament que s'anticipa.  
El Consell de Cambres podrà presentar fins a un màxim de tres declaracions de despeses durant cada any natural. Quan la part d'ajuda FEDER corresponent a les declaracions de despesa supere el 40% del FEDER entregat com a bestreta, la Conselleria d'Economia, Hisenda i Ocupació transferirà la diferència entre el FEDER transferit i el FEDER degudament justificat, minorant les quantitats que hagen resultat no elegibles com resultat de les verificacions i controls efectuats.  
Durant cada any natural, el Consell de Cambres estarà obligat a presentar abans del 15 de setembre de cada any, almenys una declaració de despeses que inclourà una memòria justificativa del compliment de les actuacions dutes a terme en desplegament del POCV 2007-2013, i una explicació de com s'ha donat compliment a les polítiques comunitàries, i anirà acompanyat d'un certificat emés per un auditor de comptes independents inscrits en el Registre Oficial d'Auditors de Comptes, tal com s'establix en l'article 74 del Reial Decret 887/2006 de 21 de juliol pel qual s'aprova el Reglament de la Llei 38/2003, de 17 de novembre, General de Subvencions.  
El certificat de l'auditor que acompanye la memòria justificativa, constarà d'una relació classificada de les despeses i inversions de les actuacions realitzades, amb identificació del proveïdor i del document, el seu import, data d'emissió i justificants de pagament, per a tots els beneficiaris, i desagregat segons els distints nivells de beneficiaris implicats en l'execució de les actuacions cofinançades. L'auditor certificarà que la despesa declarada és elegible segons la normativa FEDER, entregant degudament emplenats els llistats de comprovació que s'exigixen en les certificacions de despeses al PO FEDER 2007-2013 (check-list d'elegibilitat, contractes, ajudes, medi ambient i qualsevol altres que puga establir la Direcció General d'Economia en compliment dels requisits comunitaris). Tot açò sense perjuí del que s'ha establit sobre la pista d'auditoria en la clàusula setena d'este conveni marc.  
Després de l'última declaració de despeses de tot el període, i la seua posterior certificació al PO FEDER, farà un balanç entre l'ajuda FEDER efectivament certificada per la Direcció General d'Economia corresponent a l'actuació «Accions innovadores Consell de Cambres» (una vegada detretes les quantitats que hagen pogut resultar inelegibles com a resultat de les distintes verificacions i controls), i les quantitats transferides al Consell de Cambres. El Consell de Cambres haurà de reintegrar a la Generalitat Valenciana, aquella part de l'ajuda FEDER que no haja sigut executada o que haja resultat inelegible.   
Desena. Vigència i condicions  
El present conveni estarà en vigor l'1 de gener de 2010 i s'estendrà fins al 31 de desembre del 2013.  
Onzena. Naturalesa  
El present conveni té naturalesa administrativa. Es regirà per les seues pròpies normes, en allò no previst, supletòriament, per la legislació i els principis de la contractació administrativa i els generals del dret.  
Dotzena. Clàusula de rescissió  
En compliment del que disposa l'article 7 del Decret 20/1993, de 8 de febrer, pel qual es regula el registre de convenis i s'establix el règim jurídic i pressupostari dels convenis que subscriga la Generalitat Valenciana, el Consell podrà procedir a la rescissió del conveni quan s'incomplisquen les obligacions que s'hi reflectixen.  
Tretzena. Interpretació i aplicació  
La Conselleria d'Economia, Hisenda i Ocupació i el Consell de Cambres intentaran resoldre qualsevol dubte o conflicte que puga sorgir en la interpretació i aplicació d'este conveni i en cas de no resoldre les discrepàncies, ambdues parts acorden el sotmetiment als tribunals de la jurisdicció contenciosa administrativa.  
I, en prova de la seua conformitat, les parts firmen el present document en quadruplicat exemplar, en el lloc i la data indicats.  
El vicepresident segon del Consell i conseller d'Economia, Hisenda i Ocupació: Gerardo Camps Devesa.  
El president del Consell de Cambres Oficials de Comerç, Indústria i Navegació de la Comunitat Valenciana: José Vicente Morata Estragues.